Vi skulle gjerne sett at Smestad også hadde vært tatt ut. Ifølge byrådet har prosessen på Smestad kommet for lang til å kunne stoppes. Dessuten er det en kjensgjerning at Smestad også sliter med to motstridende beboeraksjoner.
Samtidig ser vi det åpenbare behovet for å forbedre trafikksituasjonen og tilby et betraktelig bedre møtested enn dagens i selve krysset. Det vil si et attraktivt og lett tilgjengelig torg med tilstrekkelig servicetilbud og gode møteplasser for alle. Det er viktig å gå i dialog med beboerne på Smestad når det gjelder veien videre. Ideen om hagebybebyggelse med omgjøring av hagene til grønne lunger for beboerne har vært lansert. Det vil gi en god bokvalitet og sikre at barnefamilier blir værende på Smestad. Det er nærliggende å skjele til det vellykkede bomiljøet i Giskehagen som en modell for hagebyene.
Vestre Aker MDG mener at den beste løsningen for en videre fortetting på Smestad vil være å ha noe lav blokkbebyggelse stasjonsnært rundt knutepunktet og lage moderne hagebyer utover i området. Slik kan fortettingen gjenbruke bolig- og hageressursene og ivareta den arkitektoniske byggestilen og barnefamilienes behov samtidig som man imøtekommer behovet for flere boliger i en voksende befolkning.